**PLANUL DE ACŢIUNE PENTRU ENERGIE DURABILĂ ŞI CLIMĂ**

**PENTRU UAT MUNICIPIUL BACĂU**

INTRODUCERE

După adoptarea în 2008 a pachetului legislativ al Uniunii Europene privind clima şi energia, Comisia Europeană a lansat Convenţia Primarilor pentru a susţine şi sprijini eforturile depuse de autorităţile locale în punerea în aplicare a politicilor privind energia durabilă. Autorităţile locale deţin un rol crucial în atenuarea efectelor schimbărilor climatice, cu atȃt mai mult cu cȃt s-a apreciat că cca. 80% din consumul de energie şi emisiile de CO2sunt asociate cu activităţile urbane.

UAT Municipiul Bacău a devenit membru al Convenției Primarilor din data de 30.09.2011 în conformitate cu HCL 250/31.07.2008 și HCL 302/30.09.2011.

Semnatarii Convenției Primarilor, prin elaborarea **Planului de Acţiune pentru Energie Durabilă** (PAED), şi-au luat angajamentul să reducă emisiile de CO2 cu cel puțin 20% până în 2020 în localitățile pe care le reprezintă.

UAT Municipiul Bacău a elaborat PAED care a fost aprobat prin HCL 136/30.06.2015 şi a fost ȋnregistrat la Oficiul Convenţiei Primarilor de la Bruxelles şi ulterior, după verificări, aprobat.

Având ȋn vedere succesul avut cu această iniţiativă la nivel mondial, Convenţia Primarilor a lansat o nouă provocare:

* Reducerea emisiilor de CO2 (și, posibil, și de alte gaze cu efect de seră) pe teritoriul localităților semnatare cu **cel puțin 40% până în 2030**, prin îmbunătățirea eficienței energetice și printr-o utilizare sporită a surselor regenerabile de energie;
* Stabilirea unor măsuri pentru adaptarea localităţii la efectele schimbărilor climatice.

Pentru realizarea acestor deziderate, UAT Municipiul Bacău ca semnatar al noii iniţiative, trebuie să elaboreze **Planul de Acţiune pentru Energie Durabilă şi Climă** (**PAEDC**). Acest document trebuie să se raporteze la un an de referinţă faţă de care trebuie să se relizeze reducerea de 40% a emisiilor de CO2 pȃnă în 2030.

Anul de referinţă a fost ales 2008 pentru că din acea perioadă s-a putut colecta suficiente date pentru întocmirea inventarului de bază al emisiilor (IRE) pentru Municipiul Bacău. IRE cuantifică cantităţile emisiilor de CO2 (sau de echivalent CO2) datorate consumului de energie de pe teritoriul Municipiului Bacău şi identifică principalele surse ale emisiilor de CO2 şi potenţialul de reducere a acestora.

IRE a reprezentat punctul de plecare pentru elaborarea PAED în 2015 oferind informaţii privind natura sectoarelor emiţătoare de CO2.

IRE şi PAED au fost încărcate pe pagina de internet a Biroului Convenţiei Primarilor de la Bruxelles ([*www.eumayors.eu*](http://www.eumayors.eu)*).*

În cadrul IRE au fost analizate următoarele sectoare:

* Sector, clădiri, echipamente/instalaţii şi industrii
  + clădiri instituţionale;
  + clădiri rezidenţiale;
  + sector industrial şi terţiar (servicii);
  + iluminatul public;
* Sector energie;
* Sector transport;
* Planificarea teritoriului;
* Sector apă şi deşeuri.

Prin elaborarea **PAEDC**,practic se actualizează PAED completȃndu-se planul de măsuri care să conducă la reducerea cu 40% a emisiilor de CO2 pȃnă în 2030 faţă de anul 2008.

**PAEDC**, prin aprobarea de către Consiliul Local, devine un document de programare și planificare la nivelul UAT Municipiul Bacău, prin care se formulează politicile publice care vor fi abordate, pe termen mediu și lung, în vederea reducerii emisiilor de gaze cu efect de seră, generate de consumul de energie și adaptarea la schimbările climatice.

Trebuie subliniat faptul că **PAEDC** nu trebuie privit ca un document cu o structură fixă şi rigidă, deoarece circumstanţele se schimbă şi pe măsură ce acţiunile/proiectele prevăzute în planul de măsuri sunt realizate este necesar/util ca planul să fie revizuit în mod regulat. De asemenea, în cazul în care municipalitatea implementează un proiect, dar care iniţial nu era trecut în planul de măsuri din **PAEDC**, acesta poate fi adăugat dacă are un anumit impact asupra eficienţei energetice. Asta înseamnă că eficienţa energetică şi considerentele legate de reducerea emisiilor ar trebui avute în vedere în cazul tuturor proiectelor noi de dezvoltare.

CONCORDANȚA PAEDC CU ALTE DOCUMENTE STRATEGICE

Elaborarea unui astfel de document de planificare energetică este util şi pentru a îndeplini cerințele de eligibilitate în cazul depunerii de cereri de finanțare la apelul de proiecte din cadrul *Programului Operațional Regional, Axa prioritară 3: Sprijinirea tranziției către o economie cu emisii scăzute de carbon, Prioritate de investiții 3.1, Sprijinirea eficienței energetice, a gestionării inteligente a energiei și a utilizării energiei din surse regenerabile în infrastructurile publice, inclusiv în clădirile publice, și în sectorul locuințelor*.

Astfel, în *Ghidul Solicitantului „Condiții specifice de accesare a fondurilor în cadrul priorității de investiție 3.1. Operațiunea A. Clădiri rezidențiale”* se stabilește că o cerere de finanțare este eligibilă din punct de vedere al documentelor strategice relevante dacă acestea se adresează domeniului reducerii emisiilor de CO2/ eficienței energetice, include măsuri de creștere a eficienței energetice pentru clădirile rezidențiale și este prezentată Hotărârea Consiliului Local de aprobare a documentului strategic relevant.

Documentele strategice relevante nominalizate sunt:

* Plan de acțiune privind energia durabilă;
* Strategie de reducere a emisiilor de CO2;
* Strategii locale în domeniul energiei;
* Alte documente strategice care prevăd măsuri în domeniul eficienței energetice, conform legislației în vigoare.

De asemenea, existența **PAEDC** este cerință de eligibilitate şi pentru depunerea unei cereri de finanțare în cadrul *Programului Operațional Regional, Axa prioritară 3: Sprijinirea tranziției către o economie cu emisii scăzute de carbon, Prioritatea de investiții 3.1 - Sprijinirea eficienței energetice, a gestionării inteligente a energiei și a utilizării energiei din surse regenerabile în infrastructurile publice, inclusiv în clădirile publice, și în sectorul locuințelor, Operațiunea B-Clădiri Publice.*

Totodată, **PAEDC** poate constitui o bună sursă de informaţii pentru a îndeplini obligațiile ce revin autorităților publice locale în conformitate cu Legea nr. 121/2014 cu privire la eficiența energetică (cap.4 - Programe de măsuri, art. 9, alin.(13) și alin.(14)), care transpune Directiva nr. 27/2012 și introduce noi elemente pentru susținerea eficienței energetice la nivel local; **PAEDC** include măsuri pe termen scurt și măsuri pe termen de 3-6 ani care să constituie Programul de Îmbunătățire a Eficienței Energetice (PIEE) solicitat de ANRE.

Planul de măsuri prevăzut pȃnă în 2030 cuprinde o serie de proiecte şi activităţi de conştientizare care sunt cuprinse şi în alte documente elaborate de Municipiul Bacău şi aprobate de Consiliul Local, după cum urmează:

* Planul de Mobilitate Urbană Durabilǎ a Municipiului Bacău, aprobat prin HCL 319/2017;
* Strategia Integrată de Dezvoltare Urbană a Municipiului Bacău, aprobată prin HCL 320/2017;
* Planul de Analiză şi Acoperirea Riscurilor pentru Municipiul Bacău, aprobat prin HCL 373/2016;
* Planurile de acţiune destinate gestionării şi reducerii zgomotului în Municipiul Bacău, aprobate prin HCL 319/2017;
* Planurile anuale de investiţii aprobate odată cu Bugetul de venituri şi cheltuieli;
* Planul de calitate a aerului pentru Municipiul Bacău pentru indicatorii dioxid de azot şi oxizi de azot (proiect aflat momentan în dezbatere publică).

VIZIUNEA

Viziunea pe termen lung a comunității este definită în cadrul Strategiei Integrate de Dezvoltare Urbană a Municipiului Bacău: *“În anul 2030, Municipiul Bacău va fi un important centru regional, recunoscut ca nod de transport și logistic, pol economic competitiv caracterizat de excelență în domeniul tehnic și antreprenoriat dezvoltat și o comunitate tânără cu capital social ridicat, atrasă și menținută prin calitatea ridicată a vieții”.*

Viziunea de dezvoltare integrată Municipiul Bacău se bazează pe 5 obiective strategice și o serie de obiective specifice.

Unul din obiectivele strategice este definit ca: *Echilibru sistem natural-sistem antropic*;*Dezvoltare bazată pe calitate crescută a factorilor de mediu.*

Acest obiectiv strategic răspunde provocărilor climatice și de mediu din Municipiul Bacău şi prin îndeplinirea obiectivelor specifice, enumerate mai jos, administrația publică locală din Municipiul Bacău poate atinge şi țintele europene privind reducerea emisiilor de CO2 prin îmbunătățirea eficienței energetice și valorificarea surselor de energie regenerabilă:

* Valorificarea resurselor de teren reprezentate de zonele industriale abandonate.
* Sprijinirea acțiunilor de decontaminare a siturilor industriale cu poluare semnificativă a solului şi apelor.
* Eficientizarea energetică a sectorului rezidențial.
* Eficientizarea energetică a fondului construit public şi a sistemului de iluminat municipal.
* Reabilitarea şi modernizarea sistemului centralizat de termoficare.
* Promovarea utilizării energiei din surse regenerabile.
* Asigurarea unei calități corespunzătoare a apei pentru consumul populației.
* Extinderea infrastructurii de apă-canal în vederea deservirii tuturor zonele rezidenţiale şi de activităţi, existente şi propuse.
* Reabilitarea infrastructurii de apă-canal aflate în stare precară.
* Asigurarea unui management eficient al deșeurilor în municipiul Bacău.
* Asigurarea unui management integrat al riscului la inundații pe teritoriul municipiului.